钦定古今图书集成/明伦汇编/官常典/第795卷 > 康元弼
## 钦定古今图书集成/明伦汇编/官常典/第795卷 > 康元弼

按《金史》本传：“元弼，字辅之，大同云中人。幼敏学，善属
文。登正隆二年进士第，调汝阳簿，改崇义车节度判
官。由垣曲县令补尚书省令史，累迁同知河北西路
转运使事，召为大理丞。大定二十七年，河决曹、濮间，
濒水者多垫溺，朝廷遣元弼往视，相其地如盎，而城
在盎中，水易为害，请命于朝以徙之。卒改筑于北原，
曹人赖焉。”出为弘州刺史，阅岁，授大理少卿。先是，卫
城为河所坏，增筑苏门以寓州治。水既退，民不乐迁，
欲复归卫。于是遣元弼按视，还言治故城便，遂复其
旧。转秘书少监，兼著作郎，改通州刺史，兼领漕事。章
宗立，尊孝懿皇后为皇太后，以元弼旧臣，诏充副卫
尉。再转大理卿，以丧去。起复为尚书刑部侍郎，兼郓
王傅，迁南京路转运使。承安三年致仕，卒。